יפעת תומר-ירושלמי

יפעת תומר-ירושלמי (נולדה בשנת 1974) היא קצינה בצה"ל בדרגת אלוף ששירתה כפרקליטה הצבאית הראשית, והיא האישה השנייה בתולדות צה"ל בדרגה זו. שירתה גם כיועצת הרמטכ"ל לענייני מגדר (יוהל"ם).

באישורה הודלף סרטון מתוך חומרי החקירה שבידי הפרקליטות הצבאית בעניין פרשת ההתעללות במחנה שדה תימן, ובעקבות חשיפת הפרשה נפתחה נגדה חקירה פלילית בחשד לשיבוש מהלכי משפט ומרמה והפרת אמונים, והיא התפטרה מתפקידה ב-31 באוקטובר 2025.

 ביוגרפיה 
ממוזער|250x250px|היועצת לענייני מגדר יפעת תומר-ירושלמי בפורום המטה הכללי לרגל יום האישה הבין-לאומי, 8 במרץ 2021
תומר-ירושלמי נולדה ב-1974 וגדלה בנתניה. למדה משפטים באוניברסיטה העברית בירושלים במסגרת העתודה האקדמית, וסיימה את התואר הראשון בהצטיינות. ב-1996, לאחר סיום לימודיה, התגייסה לפרקליטות הצבאית. בשנת 1997 הוסמכה כעורכת דין, לאחר התמחות בתביעה הצבאית הראשית. בשנת 1999 סיימה בהצטיינות תואר שני במשפטים באוניברסיטת תל אביב. במקביל שימשה עוזרת הוראה בקורס "דיני עונשין". בשנת 2003 נשלחה מטעם צה"ל ללימודי תואר שני בבית הספר למשפט של צבא ארצות הברית . היא בוגרת קורס פיקוד ומטה "אפק" במכללה הבין-זרועית לפיקוד ולמטה.

שירתה במגוון תפקידים בפרקליטות הצבאית, ובהם עוזרת בכירה לתובע הצבאי הראשי, עוזרת משפטית לפרקליט הצבאי הראשי מנחם פינקלשטיין, סגנית פרקליט פיקוד המרכז, ראש ענף פיקוח משפטי וראש ענף חקיקה ותקשורת.

במסגרת תפקידה כעוזרת לתובע הצבאי הראשי, עסקה בגיבוש חוות דעת משפטיות ביחס לאסון המסוקים וביחס לאסון השייטת.

כעוזרת הפרקליט הצבאי הראשי לקחה חלק בטיפול בסוגיות משפטיות עקרוניות, ובהן ההשלכות המשפטיות של אירועי האינתיפאדה השנייה, הטיפול בסרבני מצפון, חסיון התחקיר המבצעי, רפורמה בסמכויות מפקדים ביחס להליכים פליליים המתקיימים בבתי הדין הצבאיים, העברת השיפוט המשמעתי בעבירות מין לקציני שיפוט מיוחדים בעלי הסמכה בתחום זה, ועוד.

כראש ענף פיקוח משפטי בפרקליטות הצבאית שימשה תומר־ירושלמי כנציגת התביעה בפני ועדה מיוחדת, בראשות תת-אלוף (במיל') אמנון סטרשנוב שהורתה על שלילת דרגותיו של אלחנן טננבוים, בשל מעורבותו בעבירות חמורות של סחר בסמים וזיוף, שבמהלכן נחטף על ידי ארגון חזבאללה, והורדתו מדרגת אל"ם לדרגת טוראי.

בשנת 2007 מונתה לשופטת בית הדין הצבאי המחוזי, במחוזות שיפוט מטכ"ל, מרכז, עורף וחיל האוויר.

בשנת 2010 קודמה לסגנית נשיא בבית הדין הצבאי המחוזי מטכ"ל ועורף.

בשנת 2015 שבה לשרת בפרקליטות הצבאית, קודמה לאלוף-משנה ומונתה לראשת מחלקת הייעוץ והחקיקה. בתפקיד זה עמדה בראש מחלקה המעניקה ייעוץ משפטי לכל אגפי צה"ל וזרועותיו בתחומי המשפט החוקתי, המנהלי והאזרחי. כמו-כן ריכזה את הטיפול בהליכי החקיקה הנוגעים לצה"ל, וייצגה את עמדת הצבא בשלל נושאים, במשרדי ממשלה ובוועדות הכנסת.

בשנת 2022 ובשנת 2025 נבחרה כאחת מ-50 הנשים המשפיעות של גלובס.

 יועצת הרמטכ"ל לענייני מגדר 
ביולי 2019 החליט הרמטכ"ל, רא"ל אביב כוכבי, על מינויה ליועצת הרמטכ"ל לענייני מגדר, ובספטמבר 2019 החלה לשרת בתפקיד זה. כחלק מתפקידה זה עסקה תומר-ירושלמי בקידום שוויון הזדמנויות מגדרי, בהבטחת סביבת שירות בטוחה ומכבדת, ובמניעת מקרים של הטרדות מיניות בצה"ל. במהלך כהונתה יזמה את הקמתו של מרכז "מצפים", שנפתח באוקטובר 2020, ועוסק בחיבור בין הורות לשירות, ומעניק ליווי ותמיכה למשרתות הקבע בשלבי ההיריון וראשית ההורות, וכן במהלך טיפולי פוריות.

 פרקליטה צבאית ראשית 
ב-1 בספטמבר 2021 מונתה לתפקיד הפרקליטה הצבאית הראשית והועלתה לדרגת אלוף, שר הביטחון בני גנץ החליט למנותה בהמלצת הרמטכ"ל אביב כוכבי. היא האלופה השנייה במינוי קבע (השופטת דבורה ברלינר מונתה לדרגה במינוי זמני) בתולדות צה"ל, לאחר אורנה ברביבאי, והאישה הראשונה שעומדת בראשות הפרקליטות הצבאית. שירתה בתפקיד זה במהלך מלחמת חרבות ברזל.

בעקבות פריצת מלחמת חרבות ברזל, גייסה הפרקליטות הצבאית כמאה עורכי דין במילואים למערך האופרטיבי של חטיבת הדין הבין-לאומי, אשר שובצו במוקדי הלחימה השונים, ובהם אגפי המבצעים והמודיעין, הפיקודים והאוגדות. מערך זה העניק ייעוץ משפטי לאורך הלחימה בסוגיות מגוונות. זאת, לצד גיוס אנשי מילואים רבים נוספים למחלקת הייעוץ המשפטי אשר העניקו ייעוץ משפטי לאגפים השונים בצה"ל בסוגיות משפטיות רבות, ובתוכם לאגף כוח האדם, פיקוד העורף ואגף התקשוב.

במהלך המלחמה פרסמה תומר ירושלמי פנייה למפקדי צה"ל שכותרתה "לחימה וניצחון בהתאם לדין" ומסמך שכותרתו "טיפול באירועים חריגים במסגרת מלחמת 'חרבות ברזל'". בנאום שנשאה ביולי 2024 אמרה: "אין, ולא יכול להיות חולק בדבר צדקתה של מלחמה זו, אשר ראשיתה באירוע הטבח הגדול ביותר שנגרם לעם היהודי מאז השואה. זאת ודאי כשמדובר באויב שחוזר ומבטיח, שישוב ויבצע את אותו טבח – שוב ושוב – כל עוד יוכל. אך גם במוצדקת שבמלחמות, מחויב צבא שומר-חוק בציות לדיני הלחימה." לאורך המלחמה, הרבתה תומר-ירושלמי לטעון שצה"ל עומד בחובותיו לפי הדין הבין-לאומי, והדגישה כי לטענתה מערכת המשפט הצבאית פועלת במקצועיות ובעצמאות לשם בירור טענות להפרת הדין.

במאי 2025 אסר שר הביטחון, ישראל כ"ץ, על השתתפותה בכנס השנתי של לשכת עורכי הדין, אף שהרמטכ"ל, אייל זמיר, אישר את השתתפותה.

 פרשת שדה תימן 

ביולי 2024 הורתה לפתוח בחקירת מצ"ח נגד חיילי מילואים ממחנה שדה תימן, בעקבות חשד להתעללות בכלוא פלסטיני, אשר פונה לבית חולים ונותח. המעצר הצית מחאה, ואזרחים וחברי כנסת פרצו למחנה שדה תימן ולמחנה בית ליד. המשטרה פתחה בחקירה נגד הפורצים. הפרשה עוררה סערה ציבורית, ותומר-ירושלמי השתתפה בדיון בוועדת החוץ והביטחון, בעוד מול ביתה נערכו הפגנות והוצמדה לה אבטחה. בהמשך הודלף מידע מהחקירה ופורסם בחדשות 12, כולל סרטון ממצלמות האבטחה. פורום "בחרנו בחיים" והחשודים עתרו לבג"ץ בדרישה לחקור את ההדלפה. תומר-ירושלמי הורתה על חקירה פנימית בראשות אל"ם גל עשהאל, שקבע שלא ניתן לזהות את המדליף, שכן הסרטון הגיע לידיהם של גורמים רבים. לאור המסקנות דחה בג"ץ את העתירה.

ב-29 באוקטובר 2025 הודיעה היועצת המשפטית לממשלה גלי בהרב-מיארה על פתיחת חקירה פלילית בעקבות מידע שהעביר ראש השב"כ דוד זיני. על פי החשד, דוברת הפרקליטות הצבאית, קצינה בשם ל', הדליפה את הסרטונים לעיתונאי גיא פלג בידיעתה של תומר-ירושלמי. נבדק גם חשד כי תומר-ירושלמי הגישה תצהיר כוזב לבג"ץ. בעקבות פתיחת החקירה והחשדות נגדה יצאה תומר-ירושלמי לחופשה, וב-31 באוקטובר התפטרה. במכתב ההתפטרות כתבה שהיא אישרה הוצאת חומר לתקשורת בניסיון להדוף את התעמולה השקרית נגד גורמי אכיפת החוק בצבא. הסנגוריה הצבאית שכרה עבורה את עורך הדין אביגדור קלגסבלד.

ב-2 בנובמבר נמצא רכבה נטוש בחוף הצוק בתל אביב, והמשטרה פתחה בחיפושים אחריה. ברכב נמצא מכתב התאבדות. היא אותרה בחיים בחוף הרצליה, נלקחה לבדיקות רפואיות ולאחר מכן נעצרה לחקירה בשל החשד שהעלימה את הטלפון הנייד שלה. יחד איתה נעצר התובע הצבאי הראשי לשעבר, מתן סולומש. תומר-ירושלמי חשודה במרמה והפרת אמונים, שימוש לרעה בכוח המשרה, שיבוש מהלכי משפט ומסירת ידיעה בידי עובד ציבור. בית המשפט האריך את מעצרה בשלושה ימים, שלאחריהם שוחררה למעצר בית. ב-7 בנובמבר נמצא מכשיר הטלפון שלה בחוף הצוק על ידי שחיינית ונמסר למשטרה.

ב-9 בנובמבר פונתה תומר-ירושלמי לבית החולים כשהיא מעורפלת הכרה, לאחר שניסתה להתאבד על ידי צריכת יתר של תרופות. ב-6 בדצמבר היא שוחררה מאשפוז במחלקת טיפול נמרץ בבית החולים איכילוב.

בדצמבר 2025  של האו"ם הביעה דאגה ממעצרה של תומר-ירושלמי, וקראה לישראל "להקים מנגנון כדי להבטיח שניתן יהיה לספק מידע אמין על עינויים והתעללות ללא סיכון של נקמה או העמדה לדין".

 חיים אישיים 
תומר-ירושלמי נשואה לד"ר גיל ירושלמי, רופא נשים, ואם לשלושה. היא מתגוררת ברמת השרון.

 קישורים חיצוניים 

מאמרים שהייתה שותפה בכתיבתם
 Menachem Finkelstein, Yifat Tomer, “The Israeli Military Legal System – Overview of the Current Situation and a Glimpse into the Future”, 52 Air Force L. Rev. 137 (2002)
 י' תומר-ירושלמי, ר' פוליאק, חסיון התחקיר הצבאי, בספר מנחם פינקלשטיין – משפט, ביטחון וספר, עמ' 169 (הוצאת נבו), 2020


 י' תומר-ירושלמי, ר' פוליאק, זכויות חוקתיות של חיילים בצה"ל – במלאת 30 שנה לחוק יסוד: כבוד האדם וחירותו, מערכות, אוקטובר 2022

דברים שנשאה בכנס "דמוקרטיה תחת אש" מיום 19.06.2024 

 Yifat Tomer Yerushalmi, The Goal of Victory and the Pursuit of Justice in the “Swords of Iron” War, JUSTICE 72, Fall 2024

 הערות שוליים 

קטגוריה:פרקליטים צבאיים ראשיים
קטגוריה:יועצות הרמטכ"ל לענייני מגדר
קטגוריה:קצינות צה"ל בדרגת אלוף
קטגוריה:אלופי צה"ל
קטגוריה:רמת השרון: אישים
קטגוריה:עורכי דין ישראלים
קטגוריה:בוגרות העתודה האקדמית
קטגוריה:בוגרי העתודה האקדמית
קטגוריה:בוגרות האוניברסיטה העברית בירושלים: משפטים
קטגוריה:בוגרי האוניברסיטה העברית בירושלים: משפטים
קטגוריה:שופטי בתי הדין הצבאיים
קטגוריה:שופטות בתי הדין הצבאיים
קטגוריה:עורכות דין ישראליות
קטגוריה:חיילי צה"ל במלחמת לבנון השנייה
קטגוריה:חברי המטה הכללי של צה"ל
קטגוריה:חברי המטה הכללי של צה"ל במלחמת חרבות ברזל
קטגוריה:מדליפי מידע
קטגוריה:ישראלים שניסו להתאבד
קטגוריה:ישראליות שנולדו ב-1974
קטגוריה:ישראלים שנולדו ב-1974